Rainis **„Novelas”** (1925)

Rainis ir sarakstījis vairākus īsos stāstus, kurus pats nosaucis par novelēm. Tie tapuši dažādos gados un publicēti periodikā. 1925. gadā, strādājot pie Kopoto rakstu „Dzīve un darbi” sastādīšanas, viņš četrus no tiem izlemj izdot atsevišķā grāmatā „Novelas”. Rainis šaubās par to saistību: „Tās ir rakstītas katra savā laikā un savos apstākļos. Starp pirmo un pēdējo tepat divdesmit piecu gadu starpa. Vai viņās atradīs ko kopēju? Nezinu, varbūt attīstību no vienas izejas? varbūt viena stila veidošanos? varbūt neko? varbūt daudz?”.

Stāstā „Spītnieks” (1900) Rainis tēlo savas bērnības notikumu — konfliktu ar māsu Līzi, kas atstājis neizdzēšamas pēdas viņa atmiņā. Vēlākajās biogrāfiskajās piezīmēs viņš to dēvē par „Spītnieka krīzi”. Stāsta „Susutis” (1907) sākotnējais virsraksts ir „Suņa mūžs”. Rainis skaidro, ka tas rakstīts „pārgalvīgā, viņa lielā laika nemierīgā stilā, pus simbols, pus reāla dzīve, bet abās pusēs sēras un ilgas pēc trešās, īstās dzīves”. „Ideāla disciplīna, un kas no tās iznāca” līdzinās „Susuta” stilam un publicēts 1908. gada „Virpuļa kalendārā”. Rainis atzīst, ka šie darbi ir savdabīgs noveles paveids, kas neatbilst ne „Virpuļu” satīrai, ne parastai novelei. Pēdējais no darbiem „Sirds solījums” aizsākts Šveicē, bet pabeigts Latvijā. Šveices dienvidu viegluma atmosfēra, vēsture, teikas un aizrautīgais ļaužu raksturs ietekmē Raini. „Temats šai novelai — vienīgai, kurā man izdevies ieturēt kaut cik parastu novelu stilu, — temats ņemts no kāda Castagnola’s zemnieku nostāsta par itin kā patiesu notikumu; es par to nešaubos, ka tičīnietis spējīgs tā just un darboties,” atceras Rainis.

„Novelas” iznāk Anša Gulbja apgādā 1925. gadā.